Blitzkrieg (videospill)

Blitzkrieg er et sanntidsstrategispill til PC basert på begivenhetene fra andre verdenskrig. Spillet ble utviklet av Nival Interactive og utgitt sommeren 2003. Spillet ble designet av Dmitry Devishev, Alexander Vinnikov, Boris Yulin, Igor Petukhov og Serge Orlovsky.

Spillerne får muligheten å påta seg rollen som øverstkommanderende på forskjellige slagmarker fra andre verdenskrig i Europa og i Nord-Afrika. Hver part har sine egne, historisk korrekte militære kjøretøy og våpen. I likhet med Sudden Strike serien fokuserer Blitzkrieg på slag i motsetning til aspektene i andre sanntidsstrategispill som basebygging. Spillet, sammen med oppfølgerne, bruker Starforce kopibeskyttelsessystem, men det viser seg at åpenbart Blitzkrieg Anthology ikke bruker Starforce-systemet.

Det er gitt ut flere oppfølgere, tilleggspakker og stand-alone spill, og spillet er også grunnlag for mange modifikasjoner og oppdrag.

Oppbygging 
I Blitzkrieg lar spilleren velge mellom tre forskjellige kampanjer: de allierte (Storbritannia og USA), Tyskland og Sovjetunionen. Hver kampanje gjenskaper kronologisk krigen ved å dele kampanjen opp i kapitler.

Kapitlene inneholder mindre, vilkårlige (fiktive) og historiske slag. De vilkårlige oppdragene gir spilleren mulighet å vinne oppgraderinger for sine styrker som beskrevet i hvert oppdrag. Avhengig av hvilket oppdrag man velger, vil spilleren kunne oppgradere sine artilleri og panserstyrker med moderne og stridsdyktige våpen og kjøretøy.

Hver spiller starter med noen såkalte 'core units'. Disse enhetene følger en gjennom hele kampanjen og kan stige i rang og få mere kamperfaring i løpet av kapitlenes forløp. Spilleren starter opprinnelig med tre pansrede og tre artilleri 'core units' og man vil kunne kommandere seks av hver i de senere kapitlene. Disse enhetene vil bli mere stridsdyktige og prestere bedre i kamp og få bedre skuddpresisjon jo høyere rang de får.

Grafikken gir en realistisk 3D gjengitt (isometrisk) landskap og detaljene inkluderer årstider, klimasoner og værforhold, som kan påvirke spillet. Blod vises også på drepte soldater, men kan deaktiveres. Spillet inneholder over 350 forskjellige enheter og objekter. Spilleren har muligheten å bygge flytebroer, grave skyttergraver, legge miner, forsyne og reparere enheter og tilkalle flystøtte. De eneste forsyningene kan skaffes i forsyningslagre, som man kan erobre i løpet av oppdragene. Nesten alt i spillet kan ødelegges, inkludert bygninger og broer, og skogområder kan jevnes med jorden. Hvert lands enheter snakker i deres eget språk, som også tilfører realisme i spillet.

Spillet inkluderer også redigeringsprogrammer til å lage sine egne oppdrag og lage sine egne enheter.

Oppfølgere og modifikasjoner 
Det finnes tre offisielle oppfølgere til det originale Blitzkrieg, alle utviklet av La Plata Studios (Tyskland), i samarbeid med Nival Interactive, utvikleren av det opprinnelige spillet. Dessuten finnes det flere spill og tilleggspakker som enten er laget til eller baserer seg på det opprinnelige spillet.

Offisielle oppfølgere 
Disse er som originalspillet også utgitt av CDV Interactive:

 Blitzkrieg: Burning Horizon – Her påtar man seg rollen som offiser under Erwin Rommel og følger i hans fotspor først i slaget om Frankrike, deretter følger man  Afrikakorpset i de berømte slagene i Nord-Afrika, og til sist  følger man ham i slagene i Normandie.
 Blitzkrieg: Rolling Thunder – Her følger man General George S. Pattons karriere under andre verdenskrig fra Nord-Afrikas ørken til de snødekkede skogene i Ardennene.
 Blitzkrieg: Green Devils  – Er en oppfølger som krever at Rolling Thunder er installert for å spilles. Her følger man tyske fallskjermstropper fra fallskjermsoperasjoner i Belgia og Holland under slaget om Frankrike i 1940 til slaget om Kreta i 1941.
 Blitzkrieg: Exclusive Pack – En samlepakke med originalspillet, Burning Horizon, Rolling Thunder, Green Devils

Tilleggspakker 
 Mission Barbarossa og Kursk – utviklet av Active Gaming, og er to tilleggspakker som følger invasjonen av Sovjetunionen i 1941 og slaget ved Kursk i 1943.
 Blitzkrieg: Total Challenge series – Utviklet av INtex, og er tilleggspakker som tilføyer nye enheter og oppdrag.
 Blitzkrieg: Operaciya "Sever"  – Utviklet av Dark Fox.

Stand-alone spill 
 Stalingrad – Utviklet av DTF Games, og er et spill basert på spillmotoren til Blitzkrieg og handler om fremrykningen mot og slaget om Stalingrad sett fra både tyskernes og russernes side.
 The Day After eller Cuban Missile Crisis – Utviklet av G5 Software, og er et spill basert på spillmotoren til Blitzkrieg og handler om en alternativ slutt på Cubakrisen i 1962, som resulteret i en atomkrig og begynnelsen av 3. verdenskrig.
 Talvisota: Icy Hell – Utviklet av Blitzfront, og er en tilleggspakke basert på vinterkrigen i 1939-1940.
 World War I – Utviklet av Dark Fox, og er et spill basert på spillmotoren til Blitzkrieg og handler om 1. verdenskrig. Spilleren kan her utkjempe historiske slag fra 1. verdenskrig ved å velge mellom tre forskjellige kampanjer: Ententemaktene (Storbritannia og Frankrike), Sentralmaktene (Tyskland og Østerrike-Ungarn) og Russland. Alle parter har sine respektive våpen brukt mellom 1914 og 1918. Spillet har kun blitt utgitt i Russland, Polen, Tsjekkia, Australia og New Zealand.

Modifikasjoner 
Spillet er populært blant fansen ettersom at spillet er lett å modifisere. Blant de mest populære modifikasjonene er:

 Armées Fantômes – Modifikasjon som fokuserer seg på den franske hæren i 1940-1945.
 Balkanfeldzug – Modifikasjon som fokuserer seg på tyskernes kamper mot partisaner på Balkan mellom 1941 og 1944.
 Close Combat Mod – Endrer diverse faktorer i spillet og tilføyer nye enheter.
 CS Brigade 1.3 – Modifikasjon som fokuserer seg på den tsjekkoslovakiske brigade i Den røde hær mellom 1943 og 1945.
 ČSLA – Modifikasjon som handler om 3. verdenskrig mellom Warszawapakten og NATO på slutten av 1980-tallet.
 Heimatfront – Modifikasjon som fokuserer seg om den senere fasen av krigen (1944–1945) og tilføyer nye enheter, bygninger objekter osv.
 Road to Victory – Blant de første modifikasjonene laget for spillet. Endrer diverse faktorer i spillet og tilføyer nye enheter.
 ROK 1950 – Modifikasjon som handler om Koreakrigen 1950-1953.
 Spanish Civil War – Modifikasjon som handler om den spanske borgerkrigen (1936–1939).
 Kosovo Sunrise – Modifikasjon som handler om en fiktiv konflikt i moderne tid mellom Serbia, Kosovo og Albania.

Burning Horizon II 
I oktober 2007 kunngjorde La Plata Studios  (utviklerne av Burning Horizon, Rolling Thunder og Green Devils) at Burning Horizon II ville bli utgitt i løpet av 2008. Det er få detaljer om ekstrapakken, men prosjektet blir utviklet med støtte av teamet som designet det originale spillet, og vil trolig bli mere enn en normal stand-alone spill eller tilleggspakke. "...Et storslått, stort og imponerende Blitzkrieg 1 mesterverk" var ordene som beskrev prosjektet i den opprinnelige La Plata kunngjørelsen.

 Player's Manual for Blitzkrieg. CDV Software Entertainment AG, 2003.

Se også 
 Blitzkrieg 2

Eksterne lenker 
  
 Blitzkrieg Portal
 Blitzkrieg Fansite
 Blitzkrieg Maps
 La Plata Studios 

Videospill fra 2003
Sanntidsstrategispill
Videospill utviklet i Russland